聽閻子常平戎操
作者：晁補之
朝代：宋

paragraphs: 嶧陽之孤桐，踣自霹靂斧。
龍伏之靈林復古，斷文橫截絲百縷。
下垂七軫如牛乳，上有明星稀可數。
當軒拂拭待君鼓，君心有在君未語。
仲尼昔時從師襄，頎然一人猶望羊。
我獨懷之千古長，杖策不省頤之忘。
去年河决瘡未補，今年赤地無禾黍，像龍焚尪亦何取。
堂上平戎不敢聽，且激南風召時雨。